**Lisa 1**

**Tehniline kirjeldus**

**„Purtsiveski paisu (PAIS019630) kaladele läbitavaks muutmise projekteerimistööd“**

Käesoleva hanke mahus tuleb koostada Purtsiveski paisu (PAIS019630) kaladele läbitavaks muutmise ehitusprojekt tööprojekti mahus. Purtsiveski pais asub asub Tartumaal Elva vallas Purtsi külas Purtsiveski (60801:001:0681) katastriüksusel.

1. **TÖÖDE EESMÄRK**

Purtsiveski paisu (PAIS019630) likvideerimise eesmärgiks on parandada kalade elupaiga- ja rändetingimusi Tartu maakonnas asuval Purtsi jõel (VEE1013100). Projekteerimistööde eesmärgiks on projekteerida Purtsiveski paisu ülevoolulävendi likvideerimine sellises ulatuses, mis ei mõjuta kaldasammaste püsivust.

1. **NÕUDED EHITUSPROJEKTI EELUURINGUTELE**

Töövõtja teostab enne projekteerimisega alustamist objektil paikvaatlused, teeb ettepanekud jõesisesteks töödeks vajaliku ligipääsu loomiseks, määrab võimaliku asukoha ning pakub lahenduse vee ümberjuhtimiseks ehitustööde ajal.

Purtsi jõel on 2022. aastal Keskkonnaameti tellimisel läbi viidud [eeluuringud](https://keskkonnaamet.ee/sites/default/files/documents/2023-08/22015-15_Purtsi%20jqe%20uuringuaruanne_veebi.pdf) jõeliste elupaikade parandamiseks, sh on uuringute tulemusel koostatud eskiisjoonised jõel asuvate rändetakistuste eemaldamiseks ning koelmualade rajamiseks. [[1]](#footnote-1),[[2]](#footnote-2)

Töövõtja teostab enne projekteerimisega alustamist kõik täiendavad vajalikud hüdroloogilised, geoloogilised ja topo-geodeetilised uuringud.

Töövõtja hindab enne projekteerimisega alustamist veetaseme alandamise tõttu paisu lähedal asuvate ja paisutusala mõjuulatuse piiresse jäävate kinnistute salvkaevude veetaseme alanemise võimalikkust ja teeb vastavasisulised ettepanekud projekteerimisse. Kui paisu likvideerimine ja seeläbi paisutuse alandamine mõjutab eksperthinnangu alusel salvkaevude veetaset ja veevarustust paisjärve äärsetel kinnistutel, tuleb esmajärjekorras kaaluda olemasolevate salvkaevude süvendamist. Kui see pole võimalik või põhjendatud, tuleb projekteerida kooskõlas maaomanikega puurkaev (asukoht, sügavus jm).

**Töövõtja arvestab enne projekteerimisega alustamist ametkondade seisukohtadega**. Kõik ametkondade esitatud seiskohad on esitatud käesoleva tehnilise kirjelduse lisas.

Objekti asendiplaan on näidatud **lisas 1-1**.

1. **PROJEKTEERIMISTÖÖDE TEOSTAMINE**

Projekteerida Purtsiveski paisu ülevoolulävendisse ava rajamine või lävendi likvideerimine sellises ulatuses, mis ei mõjuta kaldasammaste püsivust ja on kaladele iga veetaseme korral läbitav. Läbi viia keskkonnamõjude eelhindamine vastavalt projektlahendusele.

Töövõtja peab projekteerimisel arvestama alljärgnevaga:

* Kaldasambad ja jalakäijate sild säilivad praegusel kujul.
* Projektlahendus peab arvestama peale likvideerimistöid jõesängi ning kallaste korrastamisega.
* Lävendist üles- ja allavoolu kujundatakse voolusängi ja mitmekesistatakse jõelist elupaika kive ümber paigutades.
* Liigveelaskme ava ja selle lähipiirkonna voolusäng puhastatakse sinna langenud puitkonstruktsioonidest ummistusriski vähendamiseks.
* Töövõtja töötab vajadusel välja sette eemaldamise ja utiliseerimise lahenduse sh pakub välja lahendused, kuidas vältida paisu taha kogunenud setete allavoolu liikumist kavandatavate tööde raames nii, et paisust allavoolu jääv jõesäng ei kahjustuks.
* Projektlahendus peab arvestama ajutise ligipääsuga jõesiseste tööde teostamiseks ja hiljem selle ala korrastamise ja taastamisega.
* Projektlahendus peab hindama vajadust puittaimestiku eemaldamiseks tööalalt sh raiutava puittaimestiku kogust tihumeetrites ning näitama raieala kaardil.

1. **NÕUDED EHITUSPROJEKTILE**

Ehitusprojekt peab vastama Ehitusseadustikule ja ehitusprojekti tingimustele vastavalt majandus-ja taristuministri määrus nr 97-le Nõuded ehitusprojektile.

Töövõtja peab keskkonnamõju eelhindamise teostama vastavalt juhendmaterjalile ("Keskkonnamõju hindamise eelhinnangu andmise juhend" (Keskkonnaministeerium, 2017)), mis on toodud aadressil: [Keskkonnamõju hindamine | Kliimaministeerium](https://kliimaministeerium.ee/keskkonnamoju-hindamine#kmh-juhendmaterjalid).

Töövõtja peab hindama tööde otsest mõju infrastruktuurile ja lähedal asuvatele kinnistutele.

Muude võimalike kitsenduste (sidekaablid, elektriliinid, geodeetilised punktid jne) olemasolu ning nende läheduses asuvate objektide, rekonstrueerimise ja ehitamise tingimused, selgitab välja projekteerija.

**Projektikausta koosseis:**

* Uurimistööde kaust peab sisaldama seletuskirja (mõõtmistulemused, hüdroloogilised arvutused, ehitustehnilised eeluuringud) (doc, pdf) ja mõõtmistulemusi, arvutusi (Excel, pdf).
* Ehitusprojekt peab sisaldama seletuskirja, mis kirjeldab tööde eesmärkide saavutamiseks vajalikke töid, tööde läbiviimise tehnoloogiat ja tööde ajalist järjestust.
* Ehitusprojekt peab sisaldama tabeleid tööde mahtude, tööde maksumuste ja kasutatavate materjalide kohta.
* Projekti lisade kaust peab sisaldama projekti kõiki kooskõlastusi, tingimusi ja koosolekute protokolle.
* Jooniste kaust peab sisaldama kõiki projekti jooniseid (pdf, pdf-kihiline (projektplaan, asendiplaan), projekteeritud tööde kihid DWG/DGN ja SHP failid.
* KMH eelhinnang peab sisaldama aruannet (doc, pdf).

1. **MUUD NÕUDED**

Töövõtja on kohustatud korraldama RMK-ga minimaalselt neli koosolekut ja arvestama nendega seotud kuludega (sh avalikustamine). RMK võib kohtumistele kaasata seotud osapooli, maaomanikke ja ametkondade esindajaid.

**I koosolek:** Enne uurimistööde ja projekteerimisega alustamist selgitab RMK tööde olemust, eesmärki ning objektiga seotud asjaolusid, millega töövõtja peab projekteerimisel arvestama. Koosolekul selgitatakse seotud osapoolte seatud eeltingimusi käesoleva tehnilise kirjelduse aluseks olevale RMK tööde kavatsusele.

**II koosolek**: Töövõtja esitab RMK-le uurimistööde tulemused ning oma ettepanekud ja märkused, mille põhjal lepitakse kokku põhimõtteline projektlahendus, mis on aluseks projekti koostamisele ja võimaluse korral projektiga seotud osapooltega kooskõlastustoimingutega alustamisele. Projekteerija koostab koosoleku protokolli.

**III koosolek**: RMK-le esitatakse ja tutvustatakse põhimõttelise projektlahenduse põhjal koostatud esialgset ehitusprojekti koos eeldatavate töömahtudega, materjalide ja tööde kogustega ja maksumustega. Märkuste puudumisel või puuduste kõrvaldamisel Töövõtja poolt alustab Töövõtja olemasoleva ehitusprojekti põhjal kooskõlastuste küsimist projektiga seotud osapooltelt ja ametkondadelt. Projekteerija koostab koosoleku protokolli.

**IV koosolek:** RMK-le antakse ülevaade kooskõlastustoimingute, samuti seonduvate haldustoimingute (nt projekteerimistingimuste taotlemine jm) tulemustest, takistustest jms. Kooskõlastuste olemasolul alustab Projekteerija ehitusloa ja teiste vajalike lubade taotlemist või loakohustuse puudumisel asjakohaste teatiste jms ettevalmistamist ja esitamist. Kooskõlastuste puudumisel, samuti sisuliste märkuste ja ettepanekute esitamise korral jätkab projekteerija projekti koostamist ja kooskõlastustoiminguid võimalusel olemasoleva põhimõttelise projektlahenduse raamides, aga vajadusel seda Tellija nõusolekul korrigeerides. Projekteerija koostab koosoleku protokolli.

**V avalikustamiskoosolek (vajadusel)**: RMK poolt eelnevalt kooskõlastatud ehitusprojekti (koos kooskõlastustega) ning keskkonnamõju eelhinnangu avalikustamine.

Projekteerimist ei loeta enne vastu võetuks, kui Tellijale esitatakse kõikide ametkondade ja seotud osapoolte (k.a eraomanik või vajadusel naaberkinnistute omanikud) kooskõlastatud tööprojekt. Töövõtja peab ametkondade ja seotud osapoolte esitatud projekteerimistingimused ja muudatused tööprojekti sisse viima, kui see on Tellija poolt aktsepteeritud ja muudatused põhjendatud. Viimasel kooskõlastusringil esitatud põhjendatud ja Tellija poolt aktsepteeritud muudatusi ja nende sisse viimist tööprojekti ei käsitleta Tellija poolt lisatööna. Lisatöö alla kvalifitseeruvad muudatused, mis toovad kaasa tööprojekti lahendusvariandi olulised ehituslikud muudatused.

1. **PROJEKTI KOOSKÕLASTAMINE**

Projektdokumentatsioon peab olema koostatud ja vormistatud vastavalt ehitusseadustikule ja selle rakendusaktide nõuetele. Igal ajahetkel tööde kehtivatele ja asjakohastele õigusaktidele ja direktiividele vastavuse tagamine, sh nende kohta täpsema info saamine on Töövõtja kohustus.

Töövõtja peab digitaalsel kujul projektdokumentatsiooni kooskõlastama esimesena RMK-ga ja alles seejärel esitama kooskõlastamiseks ja lubade küsimiseks järgmistele projektiga seotud osapooltele ja ametkondadele:

* Kohalik omavalitsus;
* Keskkonnaamet;
* Projektiga seotud maaomanikud või projekti töödest mõjutatud kinnistute omanikud;
* Vajadusel muude taristute ja/või infrastruktuuri omanikud.

1. **PROJEKTI ÜLEANDMINE**

Valminud ehitusprojekt tööprojekti staadiumis antakse üle RMK Looduskaitseosakonnale kolmes eksemplaris paberkandjal, lisaks andmekandjal (uurimistööd, ehitusprojekt, lisad ja KMH eelhinnang, joonised, asendiplaanid; töömahtude, materjalide kogused ja maksumuste tabelid; projekteeritud tööde kihid – Mapinfo ja ESRI) vastavalt töövõtulepingus sõlmitud tähtajale.

Tehnilise kirjelduse koostas RMK Looduskaitseosakonna veeökoloog Annabel Runnel.

**TEHNILISE KIRJELDUSE LISAD**

LISA 1-1: Asendiplaan

LISA 1-2: Seotud ametkondade seisukohad

1. Insneribüroo Urmas Nugin OÜ. 2023. Jõgede eeluuringud elupaikade parandamiseks. Purtsi jõel kavandatavate tööde tehnilised kirjeldused. Tartu [↑](#footnote-ref-1)
2. Ökokonsult OÜ. 2023. Jõgede eeluuringud elupaikade parandamiseks. Osa 5-1. Purtsi jõe ihtüoloogilised uuringud [↑](#footnote-ref-2)